Stridsvagn 122

Stridsvagn 122 (STRV 122) on Rootsi lahingutank. Tank töötati välja Saksamaa Leopard 2 lahingutankist ja see sarnaneb enim Leopard 2A5 variandiga. Stridsvagn 122 paistab väliselt tolle sarnane, kuid evib uuemat elektroonikat ja tugevamat soomust.

 Nimi 
Stridsvagn 122 on rootsikeelne mudeli tähis, kus sõna Stridsvagn märgib vankrit või tanki (otsetõlkes lahinguvanker). Tähise numbriline osa sisaldab kahuri kaliibrit sentimeetrites (12) ja tõsiasja, et tegu on teise (2) sama kaliibriga kahurit kasutava tankiga Rootsi armees. Rootsi teenistuses kandis Stridsvagn 121 tähist Leopard 2A4.

 Ajalugu 
pisi|vasakul|Stridsvagn 102 oli üks lahingutankidest, millele Rootsi armee asendust otsis.

Algul oli Rootsi armeel kavas töötada välja uus kodumaine lahingutank, mis asuks teenistusse peale 2000. aastatLindström, Rickard O. (28. märts 2016). Projekt "Stridsvagn 2000". ointres.se. Vaadatud 25. novembril 2023.. Stridsvagn 2000 projekt ei saanud aga teoks, misjärel otsustas Rootsi valitsus 1991. aastal otsida tankide Stridsvagn 101, 102 ja 103 asenduseks välismaine variant. Projekti "Stridsvagn Ny" käigus katsetati Rootsis kolme tanki: M1A2 Abrams (USA), täiustatud Leopard 2 (Saksamaa) ja Leclerci prototüüp (Prantsusmaa).

Katsetuste võitjaks kuulutati Leopard 2, M1A2 jõudis teisele kohale ja Leclerc jäi kolmandaks. Viimase puudujäägid tingis osaliselt asjaolu, et Leclerc oli tollal prototüüp. 1994. aastal otsustas Rootsi valitsus hankida 120 uut tanki, kusjuures liisiti Saksamaalt 160 vanemat Leopard 2A4 tanki kuni uute masinate tarneni. Vanemad Leopard 2 tankid said tähise Stridsvagn 121 ja uued Stridsvagn 122.Lindström, Rickard O. (27. juuni 2018). Projekt "Stridsvagn Ny". ointres.se. Vaadatud 25. novembril 2023.

Stridsvagn 121 liisinguperiood kujunes oodatust pikemaks. 2014. aastal tagastati Saksamaale esimesed 50 liisitud tanki ja käis töö ülejäänute transpordiks ette valmistamiseks. Lõpuks naasid koduriiki kõik 160 liisitud masinat ja Rootsi armee ainsaks lahingutankiks jäi Stridsvagn 122.Nasr, Natalie. (22. veebruar 2014). Stridsvagnar kör sista varvet. Sydsvenskan. Vaadatud 25. novembril 2023.

2016. aastal tellis Rootsi Krauss-Maffei Wegmannilt Stridsvagn 122 tankile uuendusi, mille tarneaeg jäi vahemikku 2018–2023Hellgren, Magnus. (30. jaanuar 2017). Stridsvagnssystem. Försvarets materielverk. Vaadatud 29. novembril 2023.. Tavapärase hoolduse kõrval lisati uus tanki juhtimissüsteem, uus komandöri vaatlus- ja kahurisihik ning uus sidesüsteem. Uuenduskuuri läbinud tankid tähistati Stridsvagn 122C või 122D, olenevalt tanki algsest tähisest – vastavalt Stridsvagn 122A või 122B.

Rootsi valitsus teatas 24. veebruaril 2023, et läkitab Ukrainasse kümme Stridsvagn 122 tankiHeavy advanced weapons to Ukraine in new support package. The Government Offices of Sweden. Vaadatud 29. novembril 2023.. Esimest korda märgati tanki lahingus Donbassi piirkonnas 22. septembril 2023, mil kahjustati droonidega kahte eksemplariAxe, David. (23. september 2023). The Russians Just Knocked Out A Fifth Of The Ukrainians’ Best Strv 122 Tanks. Forbes. Vaadatud 29. novembril 2023.. Visuaalselt kinnitatud andmetel on Ukraina 29. novembri 2023 seisuga kaotanud kolm Stridsvagn 122 tankiOryx. (24. veebruar 2022). Attack On Europe: Documenting Ukrainian Equipment Losses During The Russian Invasion Of Ukraine. Oryx. Vaadatud 29. novembril 2023..

Venemaa sissetungi valguses Ukrainasse otsustas Rootsi valitsus Stridsvagn 122 tanke uuendada. Rootsi kaitsevarustuse ameti 10. oktoobri pressiteate kohaselt uuendatakse 44 tanki, mis saavad uueks tähiseks Stridsvagn 123AHögkvarteret. (12. oktoober 2023). Stridsvagn 122 blir stridsvagn 123A. Försvarsmakten. Vaadatud 24. novembril 2023.. Esimene Stridsvagn 123A jõuab teenistusse 2026. aastal ja sellel on võimsam Rheinmetalli 120 mm L/55 kahur, uued roomikud, võimekam optika ja juhi öösihik.

 Omadused 
pisi|vasakul|Stridsvagn 122 tanki eristab teistest Leopard 2A5 variantidest uus tanki juhtimissüsteem ja tugevam soomus.

Rootsi armee tarbeks modifitseeriti Leopard 2A5 tanki nõnda, et see sobiks paremini kohalikesse oludesse. Stridsvagn 122 loodi tegutsema nii metsaga kaetud aladel kui ka linnalistes piirkondades. Sellel on:
 Leopard 2A5 tankist tugevam soomus, et kaitsta masinat kaasaskantavate tankitõrjerelvade eest;
 tõhus kemo-, bio-, kiirgus- ja tuumakaitsesüsteem (KBRT), mis kaitseb meeskonda keemia-, bio- ja tuumarelvade ning kiirguse eest;
 võimekus läbida ettevalmistuseta kuni 1,4 meetri sügavune vesitõke;
 võime kiiresti avastada, tuvastada, lukustada ja tabada võimalikult täpselt sihtmärke laserkaugusmõõdiku, termokaamera ja tulejuhtimissüsteemi abil;
 suutlikkus lukustada korraga mitu sihtmärki, mis võimaldab tankil võidelda mitme vastasega kahurit peale igat lasku uuesti käsitsi sihtimata;
 uuendatud sidesüsteem tõhusamaks koostööks üksuste vahel;
 uus Celsius AB (nüüdne Saab AB) tanki juhtimissüsteemStridsvagn 122. Försvarsmakten. Vaadatud 22. novembril 2023..

Väliselt eristavad Stridsvagn 122 tanki Leopard 2A5 variandist Prantsuse päritolu GALIX suitsukattegranaatide laskeseadmed, erinevad hoiukastid ja paksemad meeskonnaluugidStridsvagn 122. Försvarets materielverk. Vaadatud 22. novembril 2023.. Füüsiliste mõõtmete poolest on mõlemad tankid praktiliselt identsed, kuid Stridsvagn 122 on 350 kilogrammi raskem.

 Variandid 
pisi|Pildil olevat Stridsvagn 122 tanki katab Saab Barracuda maskeerimisvõrk.

 Stridsvagn 122A võeti teenistusse 1997. aastal ja see on tanki põhivariant.
 Stridsvagn 122B on 2002. aastal uuendatud Stridsvagn 122A, millel on parem miinikaitset.
 Stridsvagn 122B+ Evolution oli prototüüp aastast 2010. Masinal oli tänu uuematele komposiitmaterjalidele varasematest variantidest oluliselt tugevam soomus.
 Stridsvagn 122B Int variant telliti 2010. ja tarniti 2011. aastal rahvusvaheliste missioonide jaoks soojemates piirkondades. Selleks ühildati tanki juhtimissüsteem NATO standarditega ja kinnitati tankile Saab Barracuda infrapunajälge vähendav maskeerimisvõrk.
 Stridsvagn 122C tähist kannavad uuendatud juhtimissüsteemiga Stridsvagn 122A tankid.
 Stridsvagn 122D tankidelt on samuti täiustatud juhtimissüsteem, kuid uuendati Stridsvagn 122B tanke.
 Stridsvagn 123A on varasemate Stridsvagn 122 tankide põhjalik uuendus. Rheinmetalli 120 mm L/44 kahuri asemel on tankil L/55 kahur, millest saab lasta programmeeritavaid mürske. Stridsvagn 123A juhi käsutuses on uus öösihik ja muu optika on samuti varasematest variantidest suutlikum. Esimesed uuendatud tankid antakse Rootsi armeele üle 2026. aastal.

 Kasutajad 
 Praegused 
  (110)
  (10)

 Viited 

 Välislingid 


Kategooria:Lahingutankid
Kategooria:Rootsi tankid